《同农门度孙家岭过下天井序之寓斋 其一》
清代·许玉瑑

朝光丽阳崖，秋气肃晴巘。岩桂金英霏，佳招及兹践。

孤岭阻重深，跬步不辞蹇。曲径修蛇悬，碎石流丸转。

仰企势逾迥，俯拾意转坦。露磴搴茅篁，雨斑贴苔藓。

直视憺远神，危坐息微喘。及巅梯已穷，下坂步难展。

振衣重踟蹰，慎哉失足免。

作者简介：许玉瑑，初名赓飏，字起上，号鹤巢，吴县人。同治甲子举人，历官刑部郎中。有《诗契斋诗钞》。